Maria Adelaide Sneider

Matemàtica.
Maria Adelaide Sneider a l'era nassùa a Asmara ai 6 dë dzèmber dël 1937.
Ij sò a l'avìo tramudà an cola sità chèich agn prima, ma për via dj'aveniment ëd la guèra a l'han dovù chité l'Àfrica oriental për rintré an Italia che la fija l'era ancor cita.

Dël 1954, finì jë studi secondari, la fija a l'é anscrivusse a la facoltà d'angegnerìa dl'Università ëd Roma, ma dòp ij prim doi agn a l'é passà al cors ëd làurea an Matemàtica.
A l'ha prontà soa tesi a l'Anstitù nassional për j'aplicassion dël càlcol e a l'é laureasse dël 1958.
Pen-a laureà a l'é andàita a travajé an na granda asienda ch'a fasìa cabalison.

La cariera ant l'università
Tutun soa aspirassion a restava l'arserca sientìfica e a l'ha mantnù dij contat ës-ciass con l'università, an fasendie j'esercitassion tanme assistenta volontaria.
Dël 1968 a l'ha vagnà un concors për un pòst d'assistent an ròl a la càtedra d'Anàlisi matemàtica a Roma e a l'ha cangià 'd travaj.

Dël 1970 a l'ha pijà ël lìber ansegnament an Anàlisi numérica.
Dël 1972 a l'é stàita nominà professorëssa a Lece e a l'é restà ambelelà fin-a al 1974, cand a l'ha podù torné a Roma.

Maria Adelaide Sneider a l'é mòrta a l'amprovista ant la neuit antra ij 30 d'avril e ël 1m ëd maj 1989.

Soe arserche matemàtiche
Sò prim travaj amportant a l'é stàit na memòria, longa pì che sent pàgine, andoa a l'ha afrontà ël problema dël càlcol numérich rigoros (visadì për ecess e për difet) dla capassità eletrostàtica ëd na surfassa sarà condutris Σ, frontera d'un camp limità d'.
Ës problema a consist ant ël cont ëd l'antëgral
,
anté che u a l'é la fonsion armònica dël camp E fòra 'd Σ, ch'a val 1 ansima a Σ e as anula a l'infinì e  a l'é la derivà normal d'u su Σ scond la normal anterna a Σ.
Sneider a l'ha otnù l'aprossimassion 0,6543<C<0,666.

Antant ch'a l'era professorëssa a Lece, Francesco Bertola, che a col temp a l'era titolar dla càtedra d'Astronomìa an cola università, a l'ha proponuje lë studi dl'equassion antegr-diferensial
,
anté che f a l'é na fonsion real ësmonùa, definìa ant l'antërval , tal che f(0)=0 e ch'a sodisfa dj'ipòtesi ëd regolarità, φ a l'é na fonsion real continua an [0,1], a e c a son ëd costante assignà e u a l'é l'incògnita che ël problema fìsich (l'equassion a l'avìa soa adoss ant la dinàmica dle galassie) a ciama ch'a sia definìa ansima a tut l'antërval  e sempe positiva.
Sneider, an na memòria d'apopré sinquanta pàgine, a l'ha costruì na teorìa esaurienta ëd costa equassion, an dimostrand ëd teorema d'esistensa, unicità, dipendensa continua dai dàit e fabricand ëd procediment për ël cont ëd la fonsion incògnita u.

Sneider, Maria Adelaide